Efter to dage med krav om mundbind i offentlig transport melder Nordjyllands Trafikselskab, at nordjyderne generelt har taget rigtig godt imod de nye regler. Op til weekenden har flere chauffører udtrykt bekymring for, hvorvidt nordjyderne ville bære mundbind, når de fik alkohol indenbords og skulle hjem fra byen fredag og lørdag nat. Udover at nogle chauffører har skullet minde nogle passagerer om at bære mundbind, melder Nordjyllands Trafikselskab ikke om problemer. Passagererne har ikke helt styr på reglerne Selvom nordjyderne er gode til at bære mundbind inde i bus og tog, halter det dog ifølge Nordjyllands Trafikselskab stadig, når det kommer til at bære mundbind på stationer, perroner og stoppesteder. -  De største udfordring er, at de tror, de kun skal have det på i busser og toge. Sådan er reglerne ikke, hvis man er på Aalborg Busterminal. De skal allerede tage det på, så snart de går ind på busterminalområdet, siger Mette Henriksen, der er chef for salg og kunder i Nordjyllands Trafikselskab. Derfor kommer Nordjyllands Trafikselskab i løbet af den kommende uge til at have fokus på at oplyse folk om kravet om mundbind på stationer, perroner og stoppesteder. - Vi kommer til at bruge vores fokus på at forklare folk, når vi står derude, at de allerede skal have det på, når de går rundt i terminalområdet, siger Mette Henriksen. Forventer ikke problemer i næste uge Selvom mange passagerer skal bruge offentlig transport mandag for første gang efter det nye påbud, forventer Nordjyllands Trafikselskab ikke problemer. - Vi har brugt den sidste uges tid til at være på gaden og minde om, at påbudet kommer på lørdag. På den måde, folk har taget imod det, forventer vi, at det kommer til at forløbe stille og roligt, siger Kasper Buus Hornemann, der er trafikkontrollør i Nordjyllands Trafikselskab. Der vil stadig være kontrollører til stede i næste uge, der deler gratis mundbind ud til passagerer, der har glemt et.

Referat:
Nordjyderne har generelt været gode til at tage imod de nye regler om mundbind i den offentlige transport. Ifølge Nordjyllands Trafikselskab har mange passagerer dog overset, at mundbindet også skal bæres på stationer, stoppesteder og perroner.